Document ID: /fineweb-2-swissfilter-quality_10-filterrobots/filtered/02818.jsonl.gz/191

Danas skoro svatko od nas ima vlastiti smartphone koji nam može uvelike olakšati život. Od uvijek dostupnih karti gdje god se nalazimo, preko igara za razonodu, pa sve do aplikacija posebno napravljenih za olakšavanje svakodnevice, svatko može pronaći nešto za sebe.
Aplikacije na našim mobitelima zasigurno nam olakšavaju život, a ovdje vam donosimo popis onih koje će vam posebno pomoći u životu i snalaženju u Švicarskoj, neovisno jeste li ovdje već desetljećima ili ste tek stigli.
Aplikacije za svaki dan
Twint je jedna od najpopularnijih i ujedno najkorisnijih aplikacija. Ova aplikacija omogućuje plaćanje putem mobitela bez korištenja kreditnih kartica, a novci se skidaju direktno s bankovnog računa (ne mora se uplaćivati na poseban račun).
TooGoodToGo aplikacija je čiji je cilj spašavanje namirnica. Putem ove aplikacije mogu se pronaći brojne ponude hrane po sniženim cijenama u vrijeme prije zatvaranja prodavaonica ili restorana. A uz niske cijene, imate i priliku pomoći u smanjenju količine bačene hrane!
Galaxus je aplikacija za sve one koji vole kupovati online. Uz ponudu gotovo svega što možete zamisliti (odjeća, elektronika, igračke…), možete pronaći i jako niske i prihvatljive cijene. Dostava za sve je besplatna ukoliko je narudžba veća od 50 CHF.
search.ch je „sve u jednom“: telefonski imenik, vremenska prognoza, karta putem koje možete planirati put te pronaći javni prijevoz, TV vodič i aplikacija putem koje možete pratiti ponudu filmova i kinima (a usput i isplanirati put do tamo).
Local.ch veoma je slična search.ch. Putem ove aplikacije možete pronaći ime osobe prema broju telefona, pronaći restorane, frizere, hotele i bilo koje druge usluge, rezervirati stol u restoranu, pratiti vremensku prognozu i blokirati neželjene pozive raznih call centara.
SwissAlert služi za praćenje vremenskih i elementarnih nepogoda u blizini, njihovih posljedica te svih drugih bitnih promjena (primjerice prekid javnog prometa). Aplikacija izdaje upozorenje u slučaju opasnosti, a uz to nudi i vodič za nošenje s navedenom situacijom.
Die Post je aplikacija švicarske pošte koja olakšava život svima koji često šalju i/ili primaju pakete i pošiljke. Putem ove aplikacije može se pratiti lokacija određene pošiljke, provjeriti postoji li nešto što vas čeka u pošti, pronaći filijala u blizini te dobiti SMS kod koji može zamijeniti poštansku marku pri slanju pisma.
SwissCovid je u današnje vrijeme izuzetno korisna aplikacija. Putem nje možete vidjeti jeste li bili u kontaktu sa zaraženom osobom, prijaviti jeste li zaraženi i najbitnije – spriječiti lančana širenja zaraze.
Coop Supercard te Migros Cumulus Card aplikacije su putem kojih možete skupljati bodove te koristiti razne promocije i kodove za popuste.
Aplikacije za prijevoz
SBB Mobile omogućava planiranje puta, pronalaženje najbržih ili najjednostavnijih ruta te kupovanje karte za vaš put.
Wemlin je također aplikacija za prijevoz. Tu možete isplanirati vaš put, pronaći vašu lokaciju i isplanirati put od nje do željenog mjesta, pronaći karte javnog prijevoza brojnih gradova te saznati postoje li kakva ograničenja u voznom redu bilo kojeg oblika javnog prijevoza.
Aplikacije za slobodno vrijeme
swisstopo je odlična aplikacija za sve koji vole planinarenje. Uz pregledne zračne karte, ova aplikacija vam omogućuje planiranje vlastitih puteva uz praćenje dužine, trajanja i nagiba. Karte je moguće i skinuti na mobitel, tako da mogu biti dostupne i u područjima koja nisu potpuno pokrivena signalom.
SchweizMobil namijenjena je za izlete u prirodi. Tu možete isplanirati vaš izlet u ljetno ili zimsko vrijeme, a aplikacija nudi i mogućnost planiranja puta pješke, biciklom ili rolama. Ovdje također možete pratiti dužinu i trajanje puta te uzbrdice i nizbrdice.
LocalCities je aplikacija putem koje možete pronaći sve događaje u bilo kojem mjestu u Švicarskoj. Događaje je moguće tražiti preko lokacije, ali i preko datuma. Iako trenutno postoje ograničenja zbog Covida, jednom kada se situacija stavi pod kontrolu, ova aplikacija će vam pomoći ispuniti vaše vrijeme koncertima, predavanjima, izložbama i svim drugim događajima koji vas zanimaju.
Rega je aplikacija švicarske zračne službe spašavanja, putem koje možete zatražiti pomoć ukoliko se izgubite u planinama (ili bilo gdje u svijetu!). Aplikacijom možete poslati alarm za pomoć. Službi se nakon slanja alarma automatski šalje vaša točna lokacija, a vi primate kartu lokacije na kojoj se nalazite. Nakon obavljanja poziva sa službenicima, po vas se može poslati zrakoplov.
PostCard Creator zabavna je aplikacija Švicarske pošte putem koje možete slati besplatne razglednice na bilo koju adresu u Švicarskoj. Najbolje od svega – na razglednice možete staviti bilo koju sliku po vašem izboru!
Nadamo se da ste u popisu ovih aplikacija našli barem jednu novu koja će vam olakšati život ovdje. Mi ćemo i dalje marljivo raditi na prikupljanju korisnih informacija o životu ovdje, pa možda u budućnosti objavimo još jednu listu s novim korisnim i zanimljivim aplikacijama.
Autorica: Martina Baričević